Document ID: 32012R0208

KOMISIJOS ĮGYVENDINIMO REGLAMENTAS (ES) Nr. 208/2012
2012 m. kovo 9 d.
kuriuo iš dalies keičiamas Įgyvendinimo reglamentas (ES) Nr. 562/2011, kuriuo patvirtinamas planas skirti valstybėms narėms 2012 biudžetiniais metais lėšų maisto produktams iš intervencinių atsargų tiekti labiausiai nepasiturintiems asmenims ES ir kuriuo nukrypstama nuo tam tikrų Reglamento (ES) Nr. 807/2010 nuostatų
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio f ir g punktus kartu su 4 straipsniu,
atsižvelgdama į 1998 m. gruodžio 15 d. Tarybos reglamentą (EB) Nr. 2799/98, nustatantį žemės ūkio politikos priemones dėl euro (2), ypač į jo 3 straipsnio 2 dalį,
kadangi:
(1)
Reglamento (EB) Nr. 1234/2007 su pakeitimais, padarytais Europos Parlamento ir Tarybos reglamentu (ES) Nr. 121/2012 (3), 27 straipsnyje nustatyta schema, pagal kurią maisto produktai gali būti paskirstyti labiausiai nepasiturintiems asmenims Sąjungoje. Tuo tikslu gali būti naudojami intervenciniuose sandėliuose laikomi produktai, o jei maisto skirstymo programai tinkamų produktų intervenciniuose sandėliuose nėra, jie gali būti perkami rinkoje. 2012 ir 2013 m. ta programa yra įtraukta į 2005 m. birželio 21 d. Tarybos reglamente (EB) Nr. 1290/2005 dėl bendrosios žemės ūkio politikos finansavimo (4) nustatytą Europos žemės ūkio garantijų fondo (EŽŪGF) tinkamų finansuoti priemonių sąrašą, neviršijant viršutinės metinės 500 mln. EUR ribos;
(2)
pagal Reglamento (EB) Nr. 1234/2007 27 straipsnio 3 dalį Komisija turi patvirtinti metinius planus. 2012 m. metinis paskirstymo planas buvo patvirtintas 2011 m. birželio 10 d. Komisijos įgyvendinimo reglamentu (ES) Nr. 562/2011 (5), atsižvelgiant tik į turimus produktus iš intervencinių atsargų. Papildomi ištekliai, skirti 2012 biudžetiniais metais tiekti maisto produktus labiausiai nepasiturintiems asmenims Sąjungoje, remiantis Reglamento (EB) Nr. 1234/2007 27 straipsnio pakeitimu, padarytu Reglamentu (ES) Nr. 121/2012, turėtų būti paskirstyti valstybėms narėms;
(3)
kad būtų taikoma metinio biudžeto viršutinė riba, perkėlimo Sąjungos viduje išlaidos, jei taikytina, turėtų būti įtrauktos į bendrą finansinių išteklių sumą, kiekvienai valstybei narei skirtą 2012 m. paskirstymo planui įgyvendinti. Be to, turėtų būti patikslinti mokėjimo prašymų pateikimo terminai ir kompetentingoms institucijoms taikytini sumų išmokėjimo terminai, nustatyti 2010 m. rugsėjo 14 d. Komisijos reglamento (ES) Nr. 807/2010, nustatančio išsamias maisto iš intervencinių atsargų tiekimo labiausiai nepasiturintiems asmenims Sąjungoje taisykles (6), 9 straipsnyje, siekiant užtikrinti, kad pagal 2012 m. paskirstymo planą paskirstytomis lėšomis Sąjungos parama būtų skiriama tik jei tie mokėjimai atlikti 2012 biudžetiniais metais;
(4)
atsižvelgiant į Reglamento (ES) Nr. 121/2012 įsigaliojimo datą, valstybėms narėms liko mažiau laiko 2012 m. paskirstymo planui įgyvendinti, todėl tikslinga pratęsti Reglamento (ES) Nr. 807/2010 3 straipsnio 1 ir 3 dalyse nurodytus metinio plano įgyvendinimo ir mokėjimo už rinkoje įsigytus produktus operacijų vykdymo terminus;
(5)
tas 2012 m. paskirstymo planas persvarstomas tuo metu, kai nacionalinės administracinės plano įgyvendinimo priemonės turėtų būti baigiamos įgyvendinti, todėl vertinant tai, ar valstybės narės laikėsi Reglamento (ES) Nr. 807/2010 3 straipsnio 2 dalies antroje ir trečioje pastraipose nustatyto įpareigojimo iki tame straipsnyje nustatyto termino paimti 70 % grūdų ir nugriebto pieno miltelių, į turimų produktų iš intervencinių atsargų, kurios buvo iš naujo paskirstytos Suomijai priėmus sprendimą atsisakyti dalies nugriebto pieno milteliams įsigyti skirtos sumos arba nebevykdyti tikslaus produktų iš intervencinių atsargų kiekio pakartotinio įvertinimo, kiekį reikėtų neatsižvelgti;
(6)
atsižvelgiant į tai, kad 2012 m. paskirstymo plano įgyvendinimo laikotarpis jau įsibėgėjo, ir siekiant suteikti valstybėms narėms kuo daugiau laiko veiksmams, kurių reikia iš dalies pakeistam planui įgyvendinti, atlikti šis reglamentas turėtų įsigalioti jo paskelbimo dieną;
(7)
todėl Įgyvendinimo reglamentas (ES) Nr. 562/2011 turėtų būti atitinkamai iš dalies pakeistas;
(8)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Įgyvendinimo reglamentas (ES) Nr. 562/2011 iš dalies keičiamas taip:
1)
1 ir 2 straipsniai pakeičiami taip:
„1 straipsnis
1. Pagal Reglamento (EB) Nr. 1234/2007 27 straipsnį labiausiai nepasiturintiems asmenims Sąjungoje maisto produktai 2012 m. paskirstomi pagal šio reglamento I priede nustatytą metinį paskirstymo planą.
Valstybės narės gali panaudoti 2012 m. planui įgyvendinti skirtus finansinius išteklius atsižvelgdamos į I priedo a punkte nustatytas ribas.
Kiekvienos rūšies produktų kiekis, kuris turi būti paimtas iš intervencinių atsargų, yra nurodytas to priedo b punkte.
Valstybėms narėms numatytos orientacinės sumos maisto produktams Sąjungos rinkoje įsigyti nurodytos to priedo c punkte.
2. Kaip nurodyta Reglamento (ES) Nr. 807/2010 4 straipsnio 2 dalyje, už rinkoje įsigyjamus ryžių produktus leidžiama atlyginti grūdais.
2 straipsnis
Šio reglamento II priede išvardytus produktus Europos Sąjungos teritorijoje leidžiama perkelti laikantis Reglamento (ES) Nr. 807/2010 8 straipsnyje nustatytų sąlygų. Valstybėms narėms skiriamos orientacinės lėšos perkėlimo Sąjungos viduje išlaidoms kompensuoti, kaip reikalaujama pagal 1 straipsnyje nurodytą metinį paskirstymo planą, yra nustatytos I priedo d punkte.“
2)
Įterpiami šie 2a-2d straipsniai:
„2a straipsnis
Nukrypstant nuo Reglamento (ES) Nr. 807/2010 3 straipsnio 1 dalies, 2012 m. paskirstymo plano įgyvendinimo laikotarpis baigiasi 2013 m. vasario 28 d.
2b straipsnis
Nukrypstant nuo Reglamento (ES) Nr. 807/2010 3 straipsnio 3 dalies, įgyvendinant 2012 m. paskirstymo planą, mokėjimo už produktus, kuriuos turi tiekti veiklos vykdytojas, operacijos, kai produktai turi būti įsigyti rinkoje pagal Reglamento (ES) Nr. 807/2010 2 straipsnio 3 dalies a punkto iii ir iv papunkčius, įvykdomos iki 2012 m. spalio 15 d.
2c straipsnis
Įgyvendinant 2012 m. paskirstymo planą, Reglamento (ES) Nr. 807/2010 3 straipsnio 2 dalies antros pastraipos pirmas sakinys ir trečia pastraipa (jei taikytina) netaikomi toliau nurodytiems intervencinių atsargų kiekiams:
a)
5,46 tonos grūdų, sandėliuojamų Jungtinėje Karalystėje ir skirtų Bulgarijai;
b)
0,651 tonos grūdų, sandėliuojamų Suomijoje ir skirtų Bulgarijai;
c)
249,04 tonos grūdų, sandėliuojamų Prancūzijoje ir skirtų Prancūzijai;
d)
635,325 tonos nugriebto pieno miltelių, sandėliuojamų Estijoje ir skirtų Estijai.
2d straipsnis
Nukrypstant nuo Reglamento (ES) Nr. 807/2010 9 straipsnio, įgyvendinant 2012 m. paskirstymo planą, mokėjimo prašymai kiekvienos valstybės narės kompetentingoms institucijoms pateikiami iki 2012 m. rugsėjo 30 d. Išskyrus force majeure atvejus, į reikalavimus, gautus po šios datos, nebus atsižvelgta.
Išlaidos, neviršijančios I priedo a punkte nustatytų ribų, gali būti finansuojamos iš Sąjungos lėšų tik jei valstybė narė pinigus paramos gavėjui sumokėjo iki 2012 m. spalio 15 d.“
3)
I ir II priedai pakeičiami šio reglamento priede pateiktu tekstu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. kovo 9 d.

Labels: 17
5
0
3
15